คลังลุยล้างหนี้ทุ่ม7หมื่นล้านให้หมู่บ้านแก้
ขุนคลังเดินหน้าหว่านเงินช่วยคนรากหญ้า
10 ก.ย. 2554

ขุนคลังเดินหน้าหว่านเงินช่วยคนรากหญ้า เพิ่มเงินให้กองทุนหมู่บ้าน 7 หมื่นล้านบาท แก้ไขหนี้นอกระบบ 
นายธีระชัย ภูวนาถนรานุบาล รมว.คลัง กล่าวว่า กระทรวงการคลังจะให้ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) จ่ายเงินให้กองทุนหมู่บ้านเพิ่มแห่งละ 1 ล้านบาท คิดเป็นเม็ดเงินร่วม 7 หมื่นล้านบาท เพื่อให้กองทุนหมู่บ้านเป็นเครื่องมือของรัฐบาลในการแก้ปัญหาหนี้นอกระบบ โดยในเบื้องต้นให้ใช้เงินทุนของธนาคารจ่ายไปก่อน แล้วรัฐบาลจะจ่ายเงินให้ภายหลัง
รมว.คลัง กล่าวว่า เม็ดเงิน 7 หมื่นล้านบาท จะกระจายเข้าไปในทุกหมู่บ้าน โดยให้ธนาคารออมสิน และ ธ.ก.ส. ไปหาวิธีการว่าจะทำอย่างไรให้แต่ละหมู่บ้านมีระบบในลักษณะพี่ช่วยน้องดูแลไม่ให้เงินรั่วไหลและสูญหาย
“ผมเชื่อว่ากองทุนหมู่บ้านจะแก้ปัญหาหนี้ชาวบ้านได้ดีกว่าการขึ้นทะเบียนแก้หนี้นอกระบบเหมือนที่ผ่านมา เพราะรู้จักคนในหมู่บ้านดี” นายธีระชัย กล่าว 
นายธีระชัย กล่าวว่า การแก้หนี้นอกระบบดังกล่าวเป็นส่วนหนึ่งของมาตรการช่วยประชาชนที่มีรายได้น้อย โดยรัฐบาลยังมีมาตรการแก้หนี้นอกระบบสำหรับลูกหนี้ต่ำกว่า 5 แสนบาท และการรับจำนำข้าวที่จะเริ่มดำเนินการในเร็วๆ นี้ 
นอกจากนี้ กระทรวงการคลังยังจะให้สถาบันการเงินเฉพาะกิจของรัฐทุกแห่งเปิดเคาน์เตอร์เพื่อให้บริการคำปรึกษาแก่ลูกหนี้นอกระบบทั่วประเทศ โดยที่ลูกหนี้ไม่จำเป็นต้องส่งเรื่องร้องเรียนมาที่กระทรวงการคลังเหมือนที่ผ่านมา
รมว.คลัง กล่าวว่า เงินกองทุนหมู่บ้านที่จ่ายเพิ่มนั้น เชื่อว่าจะเพียงพอกับการแก้ไขหนี้นอกระบบ ซึ่งรัฐบาลที่ผ่านมามีการลงทะเบียนแก้ไขหนี้นอกระบบ มีคนมาลงทะเบียน 1.1 ล้านราย คิดเป็นเงิน 1.2 แสนล้านบาท แต่ได้ถอนตัวจากการลงทะเบียนไป 4.6 แสนราย เหลือ 5.8 แสนราย มูลหนี้ 6.7 หมื่นล้านบาท ที่ได้รับการแก้ไขไปแล้วมีมูลหนี้รวม 4.4 หมื่นล้านบาท
ด้านนายสาธิต รังคสิริ อธิบดีกรมสรรพากร กล่าวว่า ขณะนี้มีข้อสรุปมาตรการลดหย่อนภาษีบ้านหลังแรก ว่าจะต้องเป็นบ้านราคาไม่เกิน 5 ล้านบาท หักลดหย่อนภาษีได้ไม่เกิน 3 แสนบาท เป็นเวลา 5 ปี แต่ผู้จะได้สิทธิต้องอยู่ในระบบภาษีเท่านั้น